**NOTĂ INFORMATIVĂ**

la proiectul hotărârii Guvernului cu privire la modificarea

unor hotărâri ale Guvernului și abrogarea unei hotărâri de Guvern

*(număr unic 395/MAI/2021)*

|  |
| --- |
| * + - 1. **Denumirea autorului şi, după caz, a participanților la elaborarea proiectului** |
| Proiectul a fost elaborat de Ministerul Afacerilor Interne. |
| **2. Condiţiile ce au impus elaborarea proiectului de act normativ şi finalitățile urmărite** |
| Proiectul hotărârii Guvernului cu privire la modificarea unor hotărâri ale Guvernului și abrogarea unei hotărâri de Guvern a fost elaborat întru executarea art.32 alin.(2) lit.a) din Legea nr.104/2020 cu privire la rezervele de stat şi de mobilizare, potrivit căruia Guvernul, în termen de 6 luni de la data intrării în vigoare a prezentei legi, urmează să aducă actele sale în concordanță cu prevederile acesteia. Totodată, elaborarea proiectului în cauză se regăsește în Planul de acțiuni al Guvernului pentru anii 2021–2022, aprobat prin Hotărârea Guvernului nr.235/2021 (acțiunea 24.6.2).  Proiectul are drept scop aducerea actelor normative ale Guvernului în concordanță cu prevederile Legii nr.104/2020 și implementarea acesteia.  Proiectul are drept obiectiv uniformizarea prevederilor legale în domeniul rezervelor de stat și de mobilizare și crearea unui cadru normativ unitar.  În acest sens, se propune modificarea următoarelor acte normative ale Guvernului: a *Hotărârii Guvernului nr.268/2009 cu privire la aprobarea Conceptului tehnic al Sistemului informațional automatizat ”Registrul rezervelor materiale ale statului”; Hotărârii Guvernului nr.605/2013 cu privire la atribuțiile Prim-ministrului și ale viceprim-miniștrilor; Hotărârii Guvernului nr.693/2017 cu privire la organizarea și funcționarea Ministerului Afacerilor Interne* și *a Hotărârii Guvernului nr.946/2018 cu privire la organizarea și funcționarea Agenției Rezerve Materiale,* darși abrogarea *Hotărârii Guvernului nr.128/2009 pentru aprobarea Regulamentului cu privire la rezervele cerealiere de stat.* |
| **3. Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Proiectul nu are drept scop armonizarea legislaţiei naţionale cu legislaţia Uniunii Europene. |
| **4. Principalele prevederi ale proiectului şi evidențierea elementelor noi** |
| Legea nr.104/2020 cu privire la rezervele de stat și de mobilizare oferă o viziune nouă asupra domeniului rezervelor de stat și de mobilizare și stabilește atribuții separate pentru toți subiecții implicați în acest domeniu.  Prin Legea menționată au fost revizuite o serie de noțiuni și termeni care nu mai sunt actuali, in mod prioritar - noțiunea de ”*rezerve materiale ale statului*”, care încorpora totalitatea rezervelor de stat și de mobilizare, lăsând loc de interpretare, fiind astfel expusă în redacție nouă, prin delimitarea rezervelor de stat și a celor de mobilizare, în funcție de scopul și destinația acestora.  Astfel, se propune modificarea următoarelor acte normative ale Guvernului:  **1.** *Hotărârea Guvernului nr.268/2009 cu privire la aprobarea Conceptului tehnic al Sistemului informațional automatizat ”Registrul rezervelor materiale ale statului”.*  Sistemul informațional automatizat menționat constituie un registru electronic al rezervelor de stat și de mobilizare, în care este introdusă lista bunurilor materiale din rezervele de stat și de mobilizare, conform Nomenclatoarelor, informațiile complementare și toate operațiunile efectuate cu acestea. Registrul este ținut de către Agenția Rezerve Materiale, accesul la acesta fiind limitat. Registrul asigură gestionarea și sistematizarea eficientă a informațiilor referitoare la rezervele de stat și de mobilizare.  Pentru adaptarea hotărârii date la prevederile Legii nr.104/2020 cu privire la rezervele de stat și de mobilizare în textul acesteia a fost revizuită noțiunea de ”rezerve materiale ale statului”, iar cuvântul ”materiale”, când se face referire la rezervele de stat, a fost exclus. Totodată, noțiunile de bază utilizate în cadrul sistemului sunt prezentate în redacția Legii nr.104/2020 cu privire la rezervele de stat și de mobilizare, respectiv, se modifică unele abreviaturi utilizate în cadrul sistemului.  Totodată, a suferit modificare și denumirea Hotărârii Guvernului, deoarece, prin prisma art.76 alin.(2) lit.a) și art.22 lit.d) din Legea nr.467/2003 cu privire la informatizare și la resursele informaționale de stat, în titlul și din conținutul acesteia, din textul „concept tehnic al sistemului informațional” a fost exclus cuvântul „tehnic”.  Modificarea hotărârii date impune evaluarea și revizuirea sistemului informațional, cu elaborarea proiectului regulamentului cu privire la modalitatea de ținere a acestuia. Acțiunea dată va putea fi realizată doar în urma încheierii de către Agenția Rezerve Materiale a unui contract de mentenață, care, reieșind din caracterul specific al informației introduse ( în mare parte cu grifa „secret”), implică surse financiare considerabile, alocate de la bugetul de stat.  **2.** *Hotărârea Guvernului nr.605/2013* cu privire la atribuțiile Prim-ministrului și ale viceprim-miniștrilor se completează, în conformitate cu art.3 alin. (2) din Legea nr.104/2020 cu privire la rezervele de stat și de mobilizare, cu o prevedere nouă care stabilește atribuția Prim-ministrului de a dispune, în situații de maximă urgență, provocate de anumite cazuri excepționale, eliberarea, de către Agenția Rezerve Materiale, a bunurilor din rezervele de stat și de mobilizare, cu elaborarea imediată și prezentarea spre aprobare a hotărârii de Guvern. Acest fapt permite eliberarea rapidă a bunurilor din rezervele de stat și de mobilizare în scopul intervenției statului în protecția populației și lichidarea consecinţelor situațiilor de urgență/excepționale.  **3.** În *Regulamentul privind organizarea și funcționarea Agenției Rezerve Materiale, aprobat prin Hotărârea Guvernului nr.946/2018,* urmează a fi modificate și completate atât funcțiile, cât și atribuțiile principale și drepturile acesteia, cu aducerea în concordanță cu prevederile Legii nr.104/2020 cu privire la rezervele de stat și de mobilizare, în special art.5.  Regulamentul a fost completat cu atribuția Agenției, în calitate de autoritate responsabilă, de a propune Guvernului spre aprobare, prin intermediul Ministerului Afacerilor Interne, proiectele Nomenclatorului bunurilor din rezervele de stat și Nomenclatorului bunurilor din rezervele de mobilizare și de a stabili volumele maxime ale stocurilor și ale stocurilor intangibile, coordonate cu autoritățile publice centrale și de specialitate în domeniul rezervelor de stat și de mobilizare, dar și de aplicare a prețurilor la bunurile destinate eliberării din rezervele de stat și de mobilizare și la bunurile confiscate, destinate completării rezervelor de stat. Prețurile sunt stabilite de către Comisia mixtă pentru stabilirea prețurilor la bunurile din rezervele de stat şi de mobilizare, în conformitate cu Hotărârea Guvernului nr.5/2021 cu privire la modul de stabilire și aplicare a prețurilor la bunurile destinate stocării și eliberării în/din rezervele de stat și de mobilizare. De asemenea, Regulamentul a fost completat cu norme care prevăd că Agenția asigură efectuarea controlului rezervelor de stat și de mobilizare, în conformitate cu Regulamentul cu privire la controlul rezervelor de stat și de mobilizare, aprobat prin Hotărârea Guvernului nr.4/2021, precum și atribuția directorului Agenției de a decide aplicarea sancțiunilor pecuniare prevăzute în art.29 din Legea nr.104/2020 cu privire la rezervele de stat și de mobilizare.  Totodată, reieșind din considerentul că rezervele de stat nu mai sunt specificate în Lege ca fiind „materiale”, se propune modificarea denumirilor Direcției administrare rezerve materiale de stat și a Centrului de gestionare a rezervelor materiale ale statului din structura Agenției Rezerve Materiale.  În acest context, au fost operate modificări în *Regulamentul cu privire la organizarea și funcționarea Ministerului Afacerilor Interne, aprobat prin Hotărârea Guvernului nr.693/2017,* prin excluderea cuvântului „materiale” din sintagma „rezerve materiale de stat”, modificarea denumirii Serviciului politici în domeniul rezervelor materiale de stat și de mobilizare din structura aparatului central (anexa 2) cu denumirea „Serviciul politici în domeniul rezervelor de stat și de mobilizare”, cu reflectarea acesteia și în Organigrama aparatului central al ministerului (anexa 3).  Adițional, se propune abrogarea Hotărârii Guvernului nr.128/2009 pentru aprobarea Regulamentului cu privire la rezervele cerealiere de stat, aceasta fiind impusă de constatarea faptului că normele Regulamentului, practic integral, reproduc prevederile Legii nr.104/2020. Totodată, reieșind din considerentul că produsele cerealiere sunt o categorie de bunuri din rezervele de stat asupra căreia se aplică ligislația similară celorlalte categorii de bunuri, decade necesitatea unui act normativ separat în acest sens.  Prezenta hotărâre urmează să intre în vigoare la data publicării în Monitorul Oficial, reieșind din termenul restrâns în care Guvernul urma să aducă actele sale în concordanță cu în prevederile Legii nr. 104/2020 cu privire la rezervele de stat și de mobilizare. |
| **5. Fundamentarea economico-financiară** |
| Implementarea proiectului nu necesită alocarea resurselor financiare din bugetul de stat. |
| **6. Modul de încorporare a actului în cadrul normativ în vigoare** |
| Proiectul a fost elaborat în scopul aducerii actelor Guvernului în concordanță cu prevederile Legii nr.104/2020 cu privire la rezervele de stat și de mobilizare.  Urmare aprobării prezentului proiect va fi necesară elaborarea proiectului de hotărâre de Guvern privind aprobarea regulamentului cu privire la modalitatea de ținere a Registrului rezervelor de stat și de mobilizare. |
| **7. Avizarea şi consultarea publică a proiectului** |
| În scopul respectării prevederilor Legii nr.239/2008 privind transparența în procesul decizional, proiectul hotărârii Guvernului cu privire la modificarea unor hotărâri ale Guvernului și abrogarea unei hotărâri de Guvern urmează a fi plasat pe pagina-web oficială a Ministerului Afacerilor Interne și pe portalul consultativ [www.particip.gov.md](http://www.particip.gov.md). |
| **8. Constatările expertizei juridice** |
| Proiectul urmează a fi supus repetat expertizei juridice. |
| **9. Constatările expertizei anticorupție** |
| Proiectul urmează a fi supus expertizei anticorupție, după avizarea de către autoritățile interesate. |

**Secretar General Serghei DIACONU**